Budapestis Kommunismi Kuritegude Uurimise Sihtasutuse konverentsil käies - sellest kirjutaksin paari päeva pärast pikemalt - oli meeldiv võimalus kohtuda ka vana hea sõbra, EPP  asepresidendi, endise peaministri ja praeguse opositsiooniliidri Victor Orbaniga. Ungari olukord pole praegusel hetkel kiita. Sotsialistide peagi kaheksa aastat kestnud valitsemine on paisanud maa sügavasse kriisi. Esimese nelja aastaga lasti suurde defitsiiti eelarve, järgnenud valimistel suudeti rahval suud-silmad täis valetades võimule jääda, nüüd on tagajärjed aga käes. Ungari forint on langenud kiiresti, viies alla elatustaseme, eelarve täitmine muutub aga IMF poolt pealeseurutud kärbetele vaatamata järjest  keerukamaks. Kui praegu toimuksid valimised, võidaks Orban need pika puuga. Paraku ei soovi sotsialistid isegi vaatamata parlamendis vähemusse jäämisele valimisi välja kuulutada. Praeguse seisuga toimuksid need alles aasta pärast. Orbani arvates toob see kaasa olukorra täiendava halvenemise. Erilist muret tegi talle tööpuuduse plahvatusliku kasvu võimalus. Selles on Orbanil kahtlematult õigus: töökohtade hoidmine peaks hetkel olema iga valitsuse peamiseks ülesandeks. Selleks tuleb makse aga mitte tõsta  või neid kas samal tasemel hoida või Ungari puhul - kus maksukoormus on talumatult kõrgeks aetud - koguni vähendada. Ettevõtluse täiendavast maksustamisest ei saa aga mingil juhul rääkida, sest see tooks kaasa vaid töökohtade täiendava kadumise. Hoidudes ühe või teise ettevõtte või tööstusharu väljaostmisest, peavad valitsused astuma samme nende olukorra kergendamiseks. Eestit vaadates on seetõttu lubamatu, et Juhan Partsi poolt valmistatud toetuspakett venima on jäetud, kuna mõne justiitsministeeriumi  ametniku arvates pole tegemist piisavalt kiire küsimusega. Ettevõtlust toetamata töökohti säilitada me ei suuda - tööpuuduse plahvatusliku kasv vähendaks aga veelgi eelarvelaekumisi ning paiskaks Eesti praegusest hullemasse kriisi.